Regina Kanyu Wang

**Regina Kanyu Wang** ou **Wang Kanyu** (chinés simplificado: 王侃瑜; *pinyin*: *Wáng Kǎnyù*), nada en Shanghai en 1990, é unha académica, editora e escritora chinesa de ciencia ficción bilingüe, en chinés e inglés.

## Traxectoria 
Regina Kanyu Wang foi galardoada en catro ocasións co Xingyun, o equivalente ao premio Nebula chinés. É cofundadora do SF AppleCore, club para o fandom de ciencia ficción e o de maior tamaño no leste chinés, e membro da xunta da World Chinese Science Fiction Association (WCSFA) a asociación mundial de ciencia ficción chinesa. 

Regina viaxou habitualmente por Europa e os Estados Unidos dando a coñecer a ciencia ficción chinesa e promovendo o establecemento de vínculos entre asociacións de fans chineses emigrados. 

O seu relato *Back to Myan* gañou o concurso SF Comet en 2015. A maiores da súa publicación habitual de ficción - publicada en revistas do xénero como *Science Fiction World*, *Mengza*, *Bundpic*, *Numéro* e *Elleman* - tamén lanzou un libro sobre cociña tradicional de Shanghai, *The Seafood Restaurant*. É unha columnista en inglés, onde fala sobre o fandom chinés, na revista *Amazing Stories Magazine*.

O seu único guión cinematográfico, *Yunwu* 云雾 ("Nubes e brétema", 2015), escrito a dúas mans con Anna Wu, recibiu o galardón a mellor guión nos premios Xingyun.

Foi a editora de *New Voices in Chinese Science Fiction* (2022) e da antoloxía previa *The Way Spring Arrives*, conxuntamente con Yu Chen en 2019.

Con formación de diplomada en Escola de negocios e un máster en Literatura Creativa na Universidade de Fuan é actualmente unha estudante de doutoramento na Universidade de Oslo dentro do proxecto CoFutures do departamento de Estudos Culturais e Linguas Orientais. Na industria privada Regina Kanyu Wang é actualmente a xerente de relacións públicas internacionais de Storycom, empresa chinesa adicada a adaptar relatos de ficción especulativa a outros medios, como o cinema, os videoxogos e a banda deseñada.

O seu relato curto editado na antoloxía en castelán *Estrellas Rotas*, «La caja cerebral», examina como elaboramos interpretacións sesgadas das nosas vidas, dentro dun relato de ficción entre psicólogos nun futuro próximo.

## Relatos curtos 
**Chóngfǎn míān* 重返弥安 ("Regresar a Mian", 2015). Traducido ao inglés como *Back to Myan* (2017) e ao romanés como *Întoarcerea pe Myan* (2020)
**Yúnwù* 云雾 ("Nubes e néboa", 2015). Traducido ao italiano como *Nuvole e nebbia* (2019) 
**Xiāfángyuán* 消防员 ("O bombeiro", 2016). Traducido ao italiano como *Il vigile del fuoco* (2019) 
**Nǎoxiá* 脑匣 ("A caixa do cerebro", 2018). Traducido ao inglés como *The Brain Box* (2019); ao xaponés como ブレインボックス (2020); ao alemán como *Brainbox*  (2020); ao ruso como *Мозговой ящик* (2020) e ao castelán como *La caja cerebral* (2020)
**The Gift* ("O agasallo", 2018) 
**Yǔ mó* 语膜 ("A membrana da linguaxe", 2019) traducido ao inglés como: *The Language Sheath* (2020) 
**The Story of Dăo* ("A historia de Dao", 2019)
**The Winter Garden* ("O xardín de inverno", 2021)
**The Tide of Moon City* ("A marea da cidade da lúa", 2021)
**Huǒxīng shàng de Zhùróng* 火星上的祝融 ("Zhurong en Marte", 2022)

## Notas
## Véxase tamén 
* 王侃瑜 (La literatura china traducida en España)